ทหารไทยออกผลิตภัณฑ์ธุรกรรมทำฟรี
“แบงก์ทหารไทย” ออกผลิตภัณฑ์ จ่ายบิล ถอน และโอนเงินได้ฟรีเดือนละ 10 ครั้ง ฝากเงินเดือนละ 1.5 หมื่นบาท ไม่ต้องเหลือขั้นต่ำก็ทำได้
2 ต.ค. 2555

“แบงก์ทหารไทย” ออกผลิตภัณฑ์ จ่ายบิล ถอน และโอนเงินได้ฟรีเดือนละ 10 ครั้ง ฝากเงินเดือนละ 1.5 หมื่นบาท ไม่ต้องเหลือขั้นต่ำก็ทำได้
นางกาญจนา โรจวทัญญู หัวหน้าเจ้าหน้าที่บริหาร ส่งเสริมการตลาดลูกค้าบุคคล ธนาคารทหารไทย เปิดเผยว่า ธนาคารได้ออกบัญชีเงินฝาก “ทีเอ็มบี ธุรกรรมทำฟรี” ใช้สำหรับทำธุรกรรมทางการเงินฟรี 10 รายการต่อเดือนโดยไม่เสียค่าธรรมเนียม ได้แก่ ถอนเงิน โอนเงิน และชำระค่าบริการต่าง ๆ ซึ่งครอบคลุมถึงการถอน และโอนเงินต่างธนาคาร ผ่านเครื่องเอทีเอ็ม อินเทอร์เน็ตแบงก์กิง และโฟนแบงก์กิง แต่เป็นบัญชีเงินฝากที่ธนาคารไม่จ่ายดอกเบี้ย
ทั้งนี้มีเงื่อนไขว่าลูกค้าต้องฝากเงินเข้าบัญชีนี้เดือนละ 1.5 หมื่นบาทเป็นประจำทุกเดือน แต่สามารถถอนออกได้หมด โดยไม่จำเป็นต้องเหลือเงินในบัญชีขั้นต่ำ กล่าวคือหากลูกค้าฝากเงินวันนี้ 1.5 หมื่นบาท แล้วถอนเงินออกมาใช้ทั้งหมด ก็ยังได้สิทธิ์ทำธุรกรรมฟรีตามเงื่อนไขของธนาคาร
สำหรับลูกค้าเก่าของธนาคารที่มีบัญชีเงินฝากออมทรัพย์อยู่แล้ว สามารถขอเปลี่ยนเป็นผลิตภัณฑ์นี้ได้ทันที และหากเปิดใช้บัตรเดบิต ทีเอ็มบี โนลิมิต ร่วมด้วย ลูกค้าสามารถถอนเงินผ่านเครื่องเอทีเอ็มใดก็ได้ฟรีทั่วประเทศ
นางกาญจนา เปิดเผยว่า ยอมรับว่าเป็นการออกผลิตภัณฑ์ที่ธนาคารขาดทุน แต่ช่วยลูกค้าประหยัดค่าธรรมเนียมได้ปีละประมาณ 1,800 บาท หากลูกค้าต้องชำระค่าบริการต่าง ๆ ขั้นต่ำรายการละ 15 บาท หรือต้องจ่ายค่าโอนเงินต่างธนาคารรายการละ 25 บาท แต่ด้วยขนาดของธนาคารที่ไม่ใหญ่มาก และสามารถขายผลิตภัณฑ์อื่นจากลูกค้ากลุ่มนี้ได้ในอนาคต